長信怨
作者：王昌齡
朝代：唐
主题：樂府

paragraphs: 金井梧桐秋葉黃，珠簾不卷夜來霜。
熏籠玉枕無顏色，臥聽南宮清漏長。
高殿秋砧響夜闌，霜深猶憶御衣寒。
銀燈青瑣裁縫歇，還向金城明主看。
奉帚平明金殿開，暫將團扇共徘徊。
玉顏不及寒鴉色，猶帶昭陽日影來。
真成薄命久尋思，夢見君王覺後疑。
火照西宮知夜飲，分明覆道奉恩時。
長信宮中秋月明，昭陽殿下搗衣聲。
白露堂中細草跡，紅羅帳裏不勝情。

标签：蒙学
唐詩三百首